Zásahy hliadok MsP v 38. týždni 
	V týždni od 20. septembra do 26. septembra 2010 preverovali hliadky mestskej polície v hlavnom meste 2239 udalostí. Medzi nimi bolo aj 229 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené priestupky však možno zaradiť priestupky motoristov voči pravidlám bezpečnosti a plynulosti v cestnej premávke a takýchto porušení zistili a riešili hliadky mestskej polície 1453. Na miestach vyhradených pre zdravotne postihnutých občanov bez oprávnenia parkovať na nich zanechali svoje vozidlá traja motoristi.
	V oblasti porušení pravidiel verejného poriadku riešili hliadky 18 prípadov a majitelia psov prispeli do štatistiky mestskej polície v sledovanom týždni 30 krát.
	Značne zastúpenými porušovaniami všeobecne záväzných nariadení boli priestupky súvisiace s čistotou a poriadkom - 117 zistení, ako aj konzumácie alkoholických na verejných priestranstvách – 157 prípadov. Na neporiadok okolo kontajnerových stojísk ich vlastníkov, prípadne správcov upozorňovali hliadky 18 krát.
	Stanovené pravidlá týkajúce sa zásad ambulantného predaja a trhového poriadku nerešpektovalo 17 predávajúcich. Z trávnatých plôch si miesto zaparkovania pre svojho štvorkolesového tátoša urobilo 41 motoristov. V pešej zóne riešili mestskí policajti 10 priestupkov.
	Prípady obťažovania okoloidúcich žobrákmi sa vyskytli 16 krát. Na príslušné úrady bolo nahlásených 14 starých vozidiel a na telefonáty, v ktorých volajúci poukazovali na prípady rušenia nočného pokoja zasahovali hliadky 7 krát. Fajčiari nerešpektovaním niektorých ustanovení zákona na ochranu nefajčiarov tým, že fajčili na zastávkach MHD tento zákon porušili 43 krát.
	Štatistika mestskej polície ďalej prezrádza, že najviac priestupkov sa stalo na Saratovskej ulici a to 53. Blokovacie zariadenie si na motorovom vozidle našlo 722 motoristov a 134 vodičov si po odtiahnuté vozidlá muselo zájsť do areálov príslušných odťahovacích služieb.